b"\n_START_ARTICLE_\nDucat de N\xc3\xa0pols\n_START_SECTION_\nCreaci\xc3\xb3 del ducat\n_START_PARAGRAPH_\nEl ducat va ser institu\xc3\xaft a 638 per l'exarca Eleutero. Els poders civils i militars es van concentrar en un duc triat, similar a l'estrateg de Sic\xc3\xadlia. El 661, un cop eliminat el perill longobard, Constant II de Bizanci va nomenar duc Basili, un funcionari local, fet que provoc\xc3\xa0 aix\xc3\xad de facto el naixement del ducat de N\xc3\xa0pols, independent de Bizanci. Al 763, el duc Esteve II de N\xc3\xa0pols va establir l'autonomia del ducat que formava part nom\xc3\xa9s de manera nominal de l'Imperi bizant\xc3\xad; m\xc3\xa9s tard, el 840, N\xc3\xa0pols va passar a ser definitivament aut\xc3\xb2noma quan el duc Sergi I de N\xc3\xa0pols va declarar heredit\xc3\xa0ria la successi\xc3\xb3 del ducat. _NEWLINE_El ducat de N\xc3\xa0pols es va veure embolicat, des del seu naixement i durant tota la seva exist\xc3\xa8ncia, en una cont\xc3\xadnua i gaireb\xc3\xa9 ininterrompuda seq\xc3\xbc\xc3\xa8ncia de guerres, principalment defensives, contra la pressi\xc3\xb3 dels seus nombrosos i poderosos ve\xc3\xafns. Entre aquests, destaquen els pr\xc3\xadnceps longobards de Benevento, de Salern i de Capua, els corsaris sarra\xc3\xafns, els emperadors bizantins, els pont\xc3\xadfexs i, finalment, els normands, que el van conquerir definitivament el 1137, posant fi a la seva hist\xc3\xb2ria. _NEWLINE_El 836, els napolitans es van aliar amb els sarra\xc3\xafns davant del setge dels pr\xc3\xadnceps de Benevent; el 846 i el 849, en canvi, van derrotar la flota sarra\xc3\xafna en dues batalles navals a \xc3\x92stia i Gaeta, amb ajuda dels bizantins i dels amalfitans. Al segle X, a m\xc3\xa9s, van haver de defensar-se dels atacs de l'emperador Ot\xc3\xb3 II de Sax\xc3\xb2nia. _NEWLINE_El 1027 el duc Sergi IV de N\xc3\xa0pols va donar el comtat d'Aversa a la banda de mercenaris normands de Rainulf Drengot, que l'havien ajudat en la seva guerra contra el principat de C\xc3\xa0pua, creant aix\xc3\xad el primer assentament normand de la It\xc3\xa0lia meridional. Des d'aquesta base d'Aversa, un segle m\xc3\xa9s tard els normands estaran en mesura de sotmetre tot el sud d'It\xc3\xa0lia, donant vida al Regne de Sic\xc3\xadlia. El ducat de N\xc3\xa0pols va ser l'\xc3\xbaltim territori a caure en mans normandes, amb la capitulaci\xc3\xb3 del duc Sergi VII de N\xc3\xa0pols el 1137."